钦定古今图书集成/明伦汇编/官常典/第690卷 > 徐宗仁
## 钦定古今图书集成/明伦汇编/官常典/第690卷 > 徐宗仁

按《宋史》本传：“宗仁，字求心，信之永丰人。淳祐十年进
士，历官为国子监主簿。开庆元年，伏阙上书曰：‘赏罚
者，军国之纲纪，赏罚不明则纲纪不立。今天下如器
之攲而未坠于地，存亡之机固不容发，兵虚将惰而
力匮财殚，环视四境，类不足恃，而所恃以维持人心
奔走豪杰者，惟陛下赏罚之微权在耳。权在陛下而
陛下不知所以用之，则未坠者安保其终不坠乎？臣
为此惧久矣。陛下当危急之时，出金币，赐土田，授节
钺，分爵秩，尺寸之功，在所必赏，故当悉心效力，图报
万分可也。而自斡腹之兵，越江逾广以来，凡阅数月，
尚未闻有死战阵、死封疆、死城郭者，岂赏罚不足以
劝惩之耶？今通国之所谓佚罚者，不’”过丁大全、袁玠、
沈翥、张镇、吴衍、翁应弼、石正则、王立爱、高铸之徒，而
首恶则董宋臣也。是以廷绅抗疏，学校叩阍，至有欲
借尚方剑为陛下除恶，而陛下乃释而不问。岂真欲
爱护此数人，而重拂千万人之心？天下之事势急矣，
朝廷之纪纲坏矣。若误国之罪不诛，则用兵之士不
勇。今东南一隅，天下“已半坏于此数人之手，而罚不
损其毫毛。彼方拥厚赀，挟声色，高卧华屋，而使陛下
与二三大臣焦心劳思，可乎？三军之在行者，岂不愤
然不平，曰：稔祸者谁欤？而使我捐躯兵革之间，百姓
之罹难者，岂不群然胥怨？曰：召乱者谁欤？而使我流
血锋镝之下？陛下亦尝一念及此乎？”又极论边事，谓
惠亵“而威不振”；论董宋臣盘固日久，蒙蔽日久，又请
“使有言责者皆得以尽其言，则国论伸而国威振，臣
虽屏处山林，亦有生气。”迁国子监丞、秘书省著作佐
郎，主管崇禧观，迁考功郎官兼崇政殿说书。进读《敬
天图》，迁太府少卿兼侍讲兼侍立修注官，迁太常少
卿兼国史编修、实录检讨、知宁国府。监察御史郭阊
论罢。德祐元年，起授吏部侍郎兼中书门下检正诸
房公事兼提领丰储仓所兼同修国史、实录院同修
撰、侍左侍郎。乞假督府名称，往本州同守臣防拓，不
允。权礼部尚书兼益王府赞读。卫益王走海上厓山，
兵败，死焉。